اوشاقلیقدا هردن کنده گئدن واقتلار، کند اوشاقلاریلا بیرلیکده اوینایاردیق. بیزیم کند کیچیک کند اولدوغوندان اؤترو(70 ائوه یاخین ایدی)، گلیب-گئدن آز اولاردی. کنده گلنلر کندلیلر اولوردولار. اونلارین هانسی آراجلا کنده گلدیکلری بللی اولوردو. اونا گؤره اؤزگه ماشینلا کنده گلنلر ماراقلا گؤزتلهنیلیردیلر. کیم اولدوقلاری ماراقلی اولور. بللی بیر آرایلا قوناغی گؤزلریله یولچو ائلهییردیلر. قوناق گلن هر بیر کسه قوناق سایغیسی قویولوب، الدن-باشدان چیخیلیردی. ائولرینده اولان لاپ یاخشی یئمکلردن قوناغین قاباغینا گتیریردیلر. هر نه واقتا دک قوناق قالسایدی، کندلیلر اونو قوناقلاییردیلار.
کندلیلرین خوش گؤرولو اولدوقلاری هردن اونلارین الینه ایش وئریردی. قوناقلارین بعضیلری کندلیلرین صافلیغیندان فایدالانیب، باشلارینا بؤرک قویوردولار. البت همهشه بئله اولموردو. یوز قوناقدان بیری ائله اولوردو. هردن ده قوناق یورد سالماق اوچون گلیردی. اولده بیر بالاجا دام وئریردیلر، سونرا یئرین برکیدندن سونرا ال اوزاتماغا باشلاییردی. یا دا بعضیلرینین خوناخالاری اولوردو. شهردن نئچه گونلوک قوناق گلیردیلر. شهره گئدنده ده ایشلری دوشنده اونلارا اوز توتوردولار. شهرلیلر ائولرینده هئچ نه قوناغا وئرمزدیلر. کندلیلر ایسه ائولرینده اولانلارین لاپ یاخشیلارین آییریب بیر قیراغا قویوب، شهرلیلر اوچون ساخلاردیلار.
کندلرین دوروملاری گئت-گئده خاراب اولاندان سونرا، شهره آخما باشلاندی. شهره ایشلهمک اوچون گئدنده هئچ کیم اونلارا یئیه دورمازدی. خوناخا ساییلانلار خوناخالیقدان چیخاردیلار. بئله بیر دوروم تکجه کندله شهر آراسیندا یوخ، بلکه بؤیوک شهرله کیچیک شهر آراسیندا، ها بئله باشکندله باشقا شهرلر آراسیندا، یئکه اؤلچوده بؤلگهده اولان اؤلکهلرین آراسیندا، قاررالار آراسیندا اولور.
تانینمایان یئرلرین میللتلری، بیرلری اونلارین آدین چکنده، ائلچی یوللایاندا، دیللریله دانیشاندا یئر-گؤیو قاتیرلار بیر-بیرینه. ائله او ایشدن دانیشیرلار دئیهسن دانیشان کیمسه یا کیمسهلر ایشلرین اوتوروب بونلاری دوشونورلر. البت بو دوروم دوشمان گؤروننلر آراسیندا فرق ائلهییر.
ایشین ماراقلیسی بو دور، اؤزلرینی دونیادا آز گؤرنلر، آز گؤرولدوکلریندن اؤترو چیخارلارینی تانیـیانمازلار. بو اوزدن چیخار اولمایان یئرده دوشمان یارانماز. دوشمان یارانمادیغی یئرده بوتون اؤزگهلر یولداش گؤرونَللر. اؤزلریندن ائشیتدیکلری هر بیر سؤزو اؤزلرینه خبر ائلهییب، خوش گؤرولو یاناشیب، سؤزلره دایانارلار.
دویولاجاق بیر نهیی اَلدن وئردیکده اؤزلهرینه گلیب، اونلارا گَلَنلرین ندن اؤترو گلدیکلرینی باشا دوشرلر. هردن او واقتلار دا باشا دوشمویوب، وابالین یومایین دئیه اوستوندن کئچرلر. سیزجه بیزه گلنلر وار یوخسا یوخ دیر. وارسا، بزه گلنلری بیز گؤروب، نییه گلدیکلرینی باشا دوشه بیلیریک. بو آرادا خوش گؤرولویوموز نه قدر اولوب، نه قدر وابال یویوروق.
azb_Arab azb_Arab azb_Arab azb_Arab azb_Arab azb_Arab